DECRETO 37/2004, do 6 de febreiro, polo que se declara a urxente ocupación, para efectos de expropiación forzosa, polo Concello do Incio, dos bens e dereitos necesarios para a realización das obras do proxecto de mellora do abastecemento de auga no Incio.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 18/02/2004

O Concello do Incio en sesión celebrada o día vinte de novembro de dous mil tres, aprobou o proxecto de mellora do abastecemento de auga no Incio e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Por parte do Concello do Incio foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día vintetrés de xaneiro de dous mil catro.
Os bens en que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda
emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día vinte de xaneiro de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, a execución do proxecto é imprescindible para poder abastece-las zonas baixas do municipio, carentes do servicio municipal de auga nestes momentos, e con grandes problemas de abastecemento, pola paulatina contaminación dos acuíferos e a conseguinte clausura dos pozos, debida á proliferación de fertilizantes nitroxenados, xa sexa en forma de xurros xa sexa en compostaxes para as zonas forestais, acentuada neste caso polas fortes pendentes do contorno e por estar situada a zona que nos ocupa na parte baixa da ladeira, sendo por tanto a zona máis vulnerable. Así mesmo, é preciso construír uns novos depósitos no lugar dos existentes e nos seus arredores, xa que se atopan nun estado de deterioración tal que supón un gran risco para a salubridade pública, pois son máis vulnerables ás contaminacións externas dado
o seu estado, sendo imprescindible substituílos por outros con condicións hixiénico-sanitarias garantidas, xa que nas condicións actuais é necesario aumenta-las doses de hipoclorito sódico para a esterilización da auga a extremos que comportan malos sabores e riscos para o consumidor.
A competencia para a declaración da urxente ocupación correspóndelle ó Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día seis de febreiro de dous mil catro
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello do Incio para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de mellora do abastecemento de auga no Incio, debendo, se é o caso, unha vez ocupados os terreos necesarios, obte-las autorizacións que foran necesarias dos organismos competentes, con carácter previo ó inicio das obras.
Santiago de Compostela, seis de febreiro de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local